## La Generalitat impulsa la recuperació de 72 empreses afectades per la dana amb més de 40 milions d’euros en préstecs bonificats IVF

*** La consellera d’Hisenda visita Singularu, una de les empreses que ha accedit a la línia especial de l’IVF per a donar suport a la reactivació de negocis danyats per la riuada, i destaca el seu cas com a “exemple de resiliència i superació”
* Esta empresa ha rebut un préstec de l’IVF de quasi 500.000 euros, a cost zero, i amb un component d’ajuda de quasi el 10 %**

La Generalitat ja ha proporcionat suport a la recuperació de 72 empreses afectades per la dana d’octubre de 2024 mitjançant una línia especial de finançament bonificat de l’Institut Valencià de Finances (IVF), que ha mobilitzat més de 40 milions d’euros en préstecs sense cost financer. Les ajudes directes concedides en estes operacions a través de la bonificació del tipus d’interés superen els set milions d’euros.

Així ho ha anunciat la consellera d’Hisenda i Economia, Ruth Merino, durant la seua visita a les instal·lacions provisionals de l’empresa de joieria Singularu a Godella. Esta firma, que té una nau a Picanya que va resultar greument afectada per la riuada, és una de les beneficiàries de la línia especial impulsada pel Consell, i ha rebut un préstec a tipus zero de prop de 500.000 euros amb un component d’ajuda de quasi el 10 %.

“Singularu no només ha sabut recuperar-se de l’adversitat, sinó que ha aconseguit renàixer amb més energia i força. En menys d’una setmana després de la riuada van aconseguir un nou magatzem a on traslladar-se i reprendre l’activitat, mentres esperen poder realitzar el trasllat definitiu a unes noves instal·lacions, molt més grans i amb més capacitat”, ha destacat la consellera.

Durant la visita, en la qual també ha participat el director general de l’IVF, Enrique Montes, la consellera ha recorregut les instal·lacions actuals junt amb els fundadors de l’empresa, Cristina Aristoy i Paco Tormo. Els dos han compartit la seua experiència i han agraït l’acompanyament financer de la Generalitat, “que ha sigut clau per a reprendre l’activitat en un moment especialment complicat”.

Els CEO de la companyia, Cristina Aristoy i Paco Tormo, han explicat la situació per la qual va passar l’empresa en els primers moments després de vore’s afectats per la riuada, i com van aconseguir superar eixa situació.

“En este procés han estat acompanyats pel Consell, que els ha prestat el seu suport financer a través de l’Institut Valencià de Finances, entitat coneguda de sobra per Singularu, ja que són clients de l’IVF des de fa anys i, a més, clients exemplars”, ha subratllat la titular d’Hisenda.

**Préstec a cost zero**

La Generalitat, a través de l’IVF, ha posat en marxa una línia de préstecs bonificats, a cost zero i amb àmplies carències, dirigits a donar suport financer a empreses afectades per la dana d’octubre de 2024 perquè puguen dur a terme noves inversions que els permeten reprendre la seua activitat amb normalitat.

“Es tracta d’una línia de préstecs gratuïta, sense costos financers i, a més, amb un màxim de tres anys de carència, perquè les empreses que accedisquen a esta, damnificades per la riuada, no hagen d’atendre quotes de cap mena i puguen centrar-se únicament en la reactivació del negoci durant els primers anys”, ha explicat Merino.

“Mai en la història de l’IVF havíem comptat amb un instrument financer, a cost zero, capaç de cobrir fins al 100 % de la inversió. Situacions excepcionals com la que estem vivint requerixen instruments igualment excepcionals”, ha afirmat la responsable de les finances valencianes.

Com ha recalcat Merino, “hem estat ací i continuarem estant, apostant per idees i negocis que sorgixen en la nostra comunitat i que fan d’esta regió un exemple de com el talent pot transformar el futur”.

Fecha: 16/07/2025